Salarii mai mari în Primăria Capitalei. Consiliul General al Municipiului București (CGMB) a decis că salariile angajaților din unele compartimente se vor majora.
CGMB a luat o decizie de ultim moment cu privire la salarii
Sunt vizați 6.200 de salariați de la Administrația Spitalelor, Poliția locală, Asistență socială și Administrația pentru Consolidarea Clădirilor cu risc Seismic.
Pentru aceștia, indemnizațiile cresc retroactiv de la 1 martie cu 30% pentru personalul necalificat. Totodată, indemnizațiile cresc cu 5% pentru cei cu studii superioare.
Primarul general Nicușor Dan a oferit mai multe informații. El a spus de ce sunt necesare majorările salariale.
"În linii mari, a fost o singură regulă pentru toate instituțiile: bani mai puțini în plus către persoanele cu studii superioare și bani mai mulți către persoanele fără studii superioare pentru că ei chiar au salarii mult mai mici decât ce oferă piața în momentul ăsta", a spus Nicușor Dan.
Reprezentanții aparatului de specialitate au precizat în cadrul ședinței Consiliului General al Capitalei că fondul de salarii va crește cu până la 15% pentru toate instituțiile subordonate municipalității.
Sindicaliştii spun că decizia dezavantajează salariaţii cu studii superioare
Totuși, sindicaliştii nu sunt mulţumiţi şi spun că decizia dezavantajează salariaţii cu studii superioare. De exemplu, Gherdan Dumitru, vicepreşedintele sindicatului Forum, a spus că proiectul acesta creează o nedreptate.
De asemenea, el a susținut că inițiativa "scoate din ecuaţie rubrica cu coeficienţii de ierarhizare".
"Acest proiect este similar cu cel din luna februarie. La vremea respectivă a avut loc o întâlnire unde au participat şi câţiva consilieri generali şi au avut loc nişte discuţii. Credeam noi că o să urmeze o punere la masă a părţilor: şi Executivul, şi reprezentanţi ai Consiliului General, cât şi oameni ai salariaţilor.
Nu a avut loc acest lucru. (…) Proiectul acesta, dacă se votează, creează o nedreptate, fiindcă o bună parte sunt mărite salariile cu 50% – şi este un gol destul de mare – şi restul cu 5%. Foarte mulţi salariaţi din PMB vor sări în zona venitului net de 8.000 de lei, moment în care se pierd nişte drepturi câştigate prin lege: nu se mai acordă indemnizaţia de hrană şi voucherele de vacanţă", a spus Gherdan Dumitru.
La rândul lui, Mircea Mureşan, preşedintele Federaţiei Sindicatelor din Administraţie Bucureşti, a precizat că în luna februarie a avut loc o întâlnire în care sindicatele şi-au prezentat punctele de vedere, dar că acestea nu ar fi fost preluate în proiect. El a susţinut alocarea unor creşteri mai mari pentru angajaţii cu studii superioare.
"S-a venit cu acelaşi proiect, care din punctul nostru de vedere dezavantajează salariaţii cu studii superioare, în sensul că sunt funcţii de execuţie care vin peste funcţii care au o anumită responsabilitate", a spus Mircea Mureşan.